《云浪庵看桃花歌呈恩公》
明代·吴兆

白石累累如雪浪，青山叠叠疑屏障。
孤庵结处绝人寻，千树桃花深又深。
吾师讲散僧徒暇，或行或坐桃花下。
悠然花下悟真机，落花偏著定时衣。
处处飘来天女散，纷纷衔出佛禽飞。
如此春山谁独往，城中人有山中想。
涧户疏钟出谷迟，石桥流水和云响。
几曲云林望不通，惟将流水世人同。
徐穿鸟语枝边路，传过经声花里风。
步步留人春不尽，掩映岚光无远近。
池上数株昨夜开，旧红几点逐沿洄。
禅关自与仙源异，莫误渔人不再来。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。